Diari Oficial de la Generalitat Valenciana


Sumari del DOGV 5210, del 02-03-2006 (2006/2115)

RESOLUCIÓ de 21 de febrer de 2006, del director general de Relacions amb les Corts i Secretariat del Govern de la Presidència de la Generalitat Valenciana, per la qual es disposa la publicació del Conveni entre la Generalitat Valenciana i l'entitat pública empresarial Red.es per al desenvolupament d'una xarxa de centres pilot en matèria d'innovació educativa.
-------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5210

Data del DOGV
:   02-03-2006

Secció del DOGV
:   III. CONVENIS I ACTES - A) CONVENIS INTERADMINISTRATIUS

Número del document
:   2006/2115


Data del document
:   21-02-2006

Organisme emissor
:   Presidència de la Generalitat

Tipus de document
:   Resolució

Descriptors 

:   * Conselleria Cultura, Educació i Esport
    * telecomunicació
    * cooperació administrativa
    * nova pedagogia
    * tecnologia de la informació
    * sistema d'informació
    * empresa pública

RESOLUCIÓ de 21 de febrer de 2006, del director general de Relacions amb les Corts i Secretariat del Govern de la Presidència de la Generalitat Valenciana, per la qual es disposa la publicació del Conveni entre la Generalitat Valenciana i l'entitat pública empresarial Red.es per al desenvolupament d'una xarxa de centres pilot en matèria d'innovació educativa. [2006/2115]  
Subscrit, després de la tramitació prèvia reglamentària, entre la Generalitat Valenciana i l'entitat pública empresarial Red.es, el 19 de setembre de 2005, un Conveni per al desenvolupament d'una xarxa de centres pilot en matèria d'innovació educativa, i en compliment del que establix l'article 8.2 de la Llei de Règim Jurídic de les Administracions Públiques i del Procediment Administratiu Comú, cal publicar en el Diari Oficial de la Generalitat Valenciana l'esmentat Conveni, que ha quedat inscrit en el Registre de Convenis amb el número 0037/2006, i que figura com a annex d'esta resolució.  
València, 21 de febrer de 2006.. El director general de Relacions amb les Corts i Secretariat del Govern: Antonio V. Peral Villar.  
CONVENI ENTRE LA GENERALITAT VALENCIANA I   
L'ENTITAT PÚBLICA EMPRESARIAL RED.ES PER AL   
DESENVOLUPAMENT D'UNA XARXA DE CENTRES PILOT EN MATÈRIA D'INNOVACIÓ EDUCATIVA.  
València, 19 setembre de 2005  
REUNITS  
D'una part, l'Hble. Sr. Alejandro Font de Mora Turón, conseller de Cultura, Educació i Esport de la Generalitat Valenciana, facultat per a este acte per acord del Consell de la Generalitat de data 22 de juliol de 2005.  
I d'altra part, el Sr. Ramón Palacio León, director general de Red.es, en nom i representació de la dita entitat pública empresarial i facultat segons s'acredita en còpia simple l'escriptura pública atorgada pel notari de Madrid, José Mª Madridejos Fernández, el dia 20 de juliol de 2004.  
Ambdós parts es reconeixen la capacitat jurídica necessària per a subscriure el present conveni, i en virtut d'això  
EXPOSEN  
Primer. La societat de la informació és un estadi de desenvolupament social caracteritzat per l'ús massiu de les noves tecnologies per a l'accés, transacció i difusió de la informació.  
El seu desenvolupament representa un important instrument per a superar les desigualtats conseqüència de les barreres geogràfiques, socials i econòmiques que tradicionalment han restringit l'accés a multitud de servicis, i oferix un il·limitat potencial per a promoure la igualtat d'oportunitats entre els ciutadans. Les noves tecnologies tenen ja un paper clau en la millora de l'eficiència, i són la causa d'importants millores de la productivitat i un poderós motor per al creixement, la competitivitat i l'ocupació.  
Per això, la implantació de la societat de la informació constituïx un factor clau per a l'augment del benestar econòmic i social, i és, per tant, una ferramenta estratègica i objectiu de primer nivell per al desenvolupament dels països.  
Segon. La intervenció pública en tots els nivells es fa necessària si es vol accelerar la dita implantació, a través d'actuacions de llarg abast per part de les administracions, tant entre ciutadans i empreses, com en les mateixes administracions públiques, que garantisca la participació de tota la societat i evite l'exclusió de determinats col·lectius, prevenint d'esta manera l'anomenada .bretxa digital..  
Tercer. L'article 55 de la Llei 14/2000, de 29 de desembre, de mesures fiscals, administratives i de l'orde social, que modifica la disposició addicional 6 de la Llei 11/1998, de 24 d'abril, general de telecomunicacions, configura Red.es com una entitat pública empresarial i li atribuïx, entre altres funcions, les relatives al foment i desenvolupament de la societat de la informació.  
El Reial Decret 164/2002, de 8 de febrer, pel qual s'aprova l'estatut de l'entitat pública empresarial Red.es, establix que correspon a Red.es la gestió dels programes de difusió dirigits a promoure el coneixement de les telecomunicacions i de la societat de la informació.  
Quart. En relació amb les actuacions en matèria d'introducció de les tecnologies de la informació i les comunicacions (TIC) en l'educació, l'ús generalitzat de les noves tecnologies en el procés d'ensenyament i aprenentatge és una de les accions amb un major efecte potencial dins de l'objectiu general d'aconseguir la plena implantació de la societat de la informació en el nostre país, derivat de l'impacte produït en una comunitat escolar formada per més de 500.000 docents i 5 milions d'alumnes i els seus familiars.  
En este sentit, la implantació de la societat de la informació en l'àmbit educatiu és un objectiu prioritari, en primer lloc, per la necessitat que les noves generacions que es van formant en els nostres centres escolars disposen de les qualificacions tècniques que demanda el món laboral, i, en segon lloc, per les millores en la qualitat de l'ensenyament derivades de l'ús intensiu de les noves tecnologies en el sistema educatiu.  
Quint. Que Red.es i la Generalitat Valenciana estan interessades a iniciar de forma efectiva l'ús generalitzat de les noves tecnologies en el procés d'ensenyament i aprenentatge per mitjà de la realització de projectes o experiències pilot en centres educatius de la Generalitat Valenciana, que permeten avaluar els diferents models educatius basats en les tecnologies de la informació i les comunicacions (TIC), i que proporcionen en última instància l'experiència necessària per a definir un conjunt de bones pràctiques per a la introducció i l'ús de les TIC en l'educació.   
Estos projectes pilot es plantegen com una xarxa de centres de referència per a l'avaluació de la introducció de les TIC en l'àmbit educatiu amb continuïtat en el temps.  
Que en virtut de les consideracions anteriors les parts acorden la realització de projectes pilot en centres educatius de la Generalitat Valenciana, d'acord amb les següents   
CLÀUSULES  
Primera. Projectes pilot  
Red.es es compromet a implantar un projecte pilot per cada província de la Comunitat Autònoma més un altre projecte pilot addicional. És a dir, s'implantaran un màxim de quatre projectes pilot.  
Correspondrà a les parts seleccionar els centres beneficiaris dels projectes pilot, a proposta de la Generalitat Valenciana.  
Els centres educatius participants en esta iniciativa elaboraran, conjuntament amb les parts firmants, un projecte educatiu per a l'ús de les TIC en l'educació presencial reglada, preferentment en els cicles de primària i secundària i sempre en l'àmbit del procés d'ensenyament i aprenentatge.  
Segona. Finançament dels projectes pilot  
Red.es finançarà el total de la inversió relativa a l'equipament i al seu suport i manteniment.   
Red.es realitzarà una inversió d'un màxim de 60.000 €, IVA inclòs, per centre educatiu. En esta quantitat estan compresos els costos de suport i manteniment associat a l'equipament del projecte pilot per un període de tres anys a partir de la seua instal·lació.   
La quantitat invertida per Red.es en els projectes pilot serà detreta de l'aportació global que l'entitat pública destine amb caràcter general a les comunitats autònomes per al foment de l'ús de les noves tecnologies en l'entorn educatiu.  
Red.es negociarà amb el sector privat l'oferta de condicions comercials avantatjoses per a realitzar els projectes pilot, invitant les diferents empreses i entitats interessades a col·laborar en la realització d'estos projectes.   
Tercera. Equipament i connectivitat  
Red.es proporcionarà l'equipament necessari dels projectes pilot.  
Correspondrà a la Generalitat Valenciana garantir la necessària connectivitat de banda ampla del centre a Internet, excepte en aquells casos que siga necessària connectivitat per satèl·lit, i en este cas esta connectivitat podrà ser oferida per Red.es, a sol·licitud de la Generalitat Valenciana.  
Així mateix, la Generalitat Valenciana haurà d'assegurar que el centre disposa del mobiliari i dels altres elements necessaris per a la consecució dels objectius establits en l'annex I .Escenari d'avaluació de l'impacte de l'ús de les Tecnologies de la Informació i les Comunicacions en el procés educatiu..  
Quarta. Finalitat dels projectes pilot  
La Generalitat Valenciana s'obliga que la totalitat dels béns i servicis destinats a la realització dels projectes pilot únicament siga utilitzat per a la finalitat descrita en el projecte educatiu. No obstant això, les parts podran ampliar la destinació i finalitat dels projectes pilot quan les circumstàncies així ho requerisquen.  
Quinta. Responsabilitat per danys i menyscabaments.   
La Generalitat Valenciana serà responsable dels danys, menyscabaments, pèrdues o robatoris que es produïsquen en els equips destinats als projectes pilot des del moment que estos siguen posats a la seua disposició per Red.es o, si és el cas, per les entitats col·laboradores que contribuïsquen al finançament del projecte.  
Sexta. Formació del professorat  
La Generalitat Valenciana haurà de garantir que els docents implicats en la iniciativa compten amb el grau de motivació i compromís necessari per a assegurar l'èxit dels objectius definits en l'annex I .Escenari d'avaluació de l'impacte de l'ús de les Tecnologies de la Informació i les Comunicacions en el procés educatiu..   
Red.es posarà a disposició de la comunitat docent participant en estos projectes pilot material dirigit a formar els docents en l'ús de les TIC a l'aula, com a complement del que la Generalitat Valenciana aporte per a esta finalitat.  
La Generalitat Valenciana, a través de la seua estructura de formació del professorat, serà l'última responsable de la definició i impartició de la formació dels docents participants en els projectes pilot.   
La Generalitat Valenciana junt amb Red.es coordinarà les actuacions formatives de caràcter tècnic i metodològic que s'impartisquen pel personal de les entitats col·laboradores per a instruir els docents sobre l'ús i maneig dels corresponents equips.  
La Generalitat Valenciana es compromet a incloure el projecte educatiu definit en la planificació escolar per al curs 2005-2006.  
Sèptima. Recursos educatius  
La Generalitat Valenciana es compromet que una part dels materials educatius digitals utilitzats pels centres educatius participants siguen els proporcionats per Red.es a totes les comunitats autònomes que participen en esta iniciativa. La Generalitat Valenciana col·laborarà en la difusió de les característiques i potencialitats educatives dels mencionats materials.  
Octava. Lloc web dels projectes pilot  
La Generalitat Valenciana s'obliga a participar activament amb Red.es en l'enriquiment i dinamització de la pàgina web associada als projectes pilot per mitjà de la creació de grups de treball, participació en els fòrums que es posaran en marxa, etc.  
Novena. Suport i manteniment de l'equipament  
A fi d'assegurar l'excel·lència en el suport i manteniment de l'equipament associat als projectes pilot, així com la prestació d'un servici homogeni en tot el territori nacional que permeta valorar en igualtat de condicions el resultat del projecte, Red.es posarà a disposició dels centres educatius participants en la iniciativa, a través de la Generalitat Valenciana, la seua estructura de suport i explotació actual, en què destaquen el seu Centre d'Operacions i Manteniment remot així com el seu Centre d'Atenció d'Usuaris.  
Deu. Seguiment i metodologia  
Les parts s'obliguen a constituir una Comissió de Seguiment dels projectes pilot, que estarà integrada per dos representants designats per la Generalitat Valenciana i dos designats per Red.es.  
Correspon a la Comissió de Seguiment interpretar els dubtes i resoldre les controvèrsies que puguen sorgir en relació amb el present conveni. La Comissió serà responsable de la bona marxa de les experiències pilot i haurà d'aprovar els documents que es vagen generant en la seua realització.   
Així mateix, la Comissió de Seguiment haurà de vetlar perquè es respecte la metodologia i la planificació del projecte descrites en l'annex I .Escenari d'avaluació de l'impacte de l'ús de les Tecnologies de la Informació i les Comunicacions en el procés educatiu..  
Red.es i la Generalitat Valenciana aportaran els recursos humans que siguen necessaris per a ajudar la Comissió en l'adequat seguiment i gestió dels projectes pilot.  
Ambdós parts es comprometen, així mateix, a no distribuir documents d'avaluació o conclusions relatives als projectes sense consentiment exprés de l'altra part, i sense que hagen sigut aprovats prèviament per la Comissió de Seguiment.  
El seguiment del projecte s'efectuarà per mitjà de qüestionaris i entrevistes als membres de la comunitat escolar i podran utilitzar-se ferramentes informàtiques per a la generació d'estadístiques i informes d'ús.   
La Generalitat Valenciana haurà de comunicar a Red.es qualsevol anomalia que detecte relativa a la prestació del servici associat al projecte a fi que Red.es puga prendre mesures davant de possibles desviacions.  
Onze. Duració  
La Generalitat Valenciana s'obliga que les experiències pilot es mantinguen operatives durant un termini mínim de tres anys a partir de la seua instal·lació, termini durant el qual es mantindrà la vigència del conveni. El termini podrà ampliar-se per mutu acord de les parts en funció de l'evolució del projecte.  
Per a això, la Generalitat Valenciana vetlarà perquè els centres tinguen els recursos humans i d'altre tipus necessaris per a l'adequat desenvolupament del projecte.  
Dotze. Resolució  
L'incompliment de les presents obligacions per part de la Generalitat Valenciana suposarà la resolució del conveni i la suspensió de les inversions que Red.es es compromet a destinar a l'execució dels projectes pilot, la devolució a Red.es de l'equipament i material educatiu associat, així com l'abonament dels gastos en què Red.es haja incorregut.  
Tretze. Modificació del conveni  
El present conveni podrà modificar-se per mutu acord quan resulte necessari per a la millor realització de l'objecte, mitjançant un acord de modificació.  
Catorze. Règim jurídic  
El present conveni té naturalesa administrativa i és dels previstos en l'art. 3.1.c) del text refós de la Llei de contractes de les administracions públiques aprovat per Reial Decret Legislatiu 2/2000, de 16 de juny.  
I, com a prova de conformitat, ambdós parts subscriuen el present conveni, en dos exemplars i a un sol efecte, en la data i lloc damunt indicats.  
El conseller de Cultura, Educació i Esport: Alejandro Font de Mora Turón  
El director general: Ramón Palacio León.  
ANNEX  
XARXA DE CENTRES PILOT EN MATÈRIA   
D'INNOVACIÓ EDUCATIVA  
Escenari d'avaluació de l'impacte de l'ús de les Tecnologies de la Informació i les Comunicacions en el procés educatiu  
1. Context  
Dia a dia augmenta la importància i la implantació de les tecnologies de la informació i de la comunicació (TIC) en tots els àmbits de la societat i comença a convertir-se en una realitat, de tal manera que ningú pot ni ha de quedar al marge de les possibilitats i potencialitats que estos recursos ens oferixen. Apareix així la necessitat posar en marxa plans específics d'implantació i incidir de forma específica en determinats àmbits i, entre altres, en l'educatiu, per la importància que té incorporar els nostres xiquets i jóvens a estos processos i per l'efecte catalitzador que a este procés podem suposar-li.  
Fins ara la majoria dels programes que s'han dut a terme apostaven per la creació d'aules d'informàtica en els centres, però en els últims anys hem assistit a un desenvolupament important del potencial de les TIC en el procés d'ensenyament i aprenentatge, i s'ha començat a produir la transició des de l'anomenat model d'aula d'informàtica a un altre model basat en les tecnologies de la informació i la comunicació a l'aula, intentant integrar-les en els processos quotidians dels nostres centres educatius. Prova d'això, són les nombroses iniciatives nacionals i internacionals que s'han posat en marxa i que posen en relleu les transformacions que s'estan produint en els processos i en les institucions educatives, i comença a prendre forma un nou model educatiu basat en l'ús didàctic, quotidià i racional, de les TIC.  
A hores d'ara l'administració central, a través del Ministeri d'Educació i de l'entitat pública Red.es, junt amb les comunitats autònomes (CCAA), està desenvolupant el programa Internet a l'Escola. A través d'este programa, actualment ja en estat d'avançada execució, s'estan dotant els centres educatius de tota la infraestructura considerada bàsica per a la introducció efectiva de les TIC i Internet en l'entorn educatiu. Esta infraestructura consistix generalment en: connectivitat a Internet de banda ampla, xarxa d'àrea local al centre i equipament per a l'aula d'informàtica. Així mateix, també a través d'este programa es fomenta la formació dels docents i la creació de continguts multimèdia de qualitat.  
Una vegada els centres han sigut dotats d'un equipament que es considera mínim, el següent pas consistix en l'extensió de les noves tecnologies a l'aula i en la seua verdadera integració en el procés d'ensenyament i aprenentatge. La implantació real de la societat de la informació en l'àmbit educatiu és un objectiu prioritari, en primer lloc, per la necessitat que les noves generacions que es van formant en els nostres centres escolars disposen de les qualificacions tècniques que demanda el món laboral i, en segon lloc, per les millores en la qualitat de l'ensenyament derivades de l'ús intensiu de les noves tecnologies en el sistema educatiu.  
No obstant això, la verdadera introducció de les TIC a l'aula requerix en última instància l'experiència necessària per a definir un conjunt de bones pràctiques. Per això, este estudi es planteja com una sèrie de projectes o experiències pilot (en avant, projectes pilot) en centres educatius d'aquelles CCAA que desitgen sumar-se a este tipus d'iniciativa. Estes actuacions, que pretenen dotar de l'equipament i la infraestructura necessaris, del material educatiu multimèdia requerit i de la formació adequada en l'àmbit de en noves tecnologies dels docents implicats, permetran identificar els passos correctes a seguir de forma prèvia a la generalització d'actuacions que es consideren innovadores.   
Els projectes pilot que a continuació es descriuen s'associen a un conjunt de centres de referència que definiran l'escenari en què estudiar models tecnològics i pedagògics innovadors. Esta xarxa de centres, distribuïts per tot el territori nacional, es constituïx amb caràcter de permanència. L'objectiu últim d'esta xarxa de centres és permetre analitzar actuacions innovadores que es realitzen en matèria de TIC, això és, avaluar els canvis en el rendiment i interés dels alumnes, els canvis requerits quant a metodologies i estratègies utilitzades pels docents i, en general, tota la problemàtica que sorgisca arran de la seua implantació. Els resultats que s'obtinguen d'este tipus d'experiències facilitaran als organismes responsables la definició de les polítiques educatives en les nostres comunitats.  
2. Objectius   
1. Identificar en cada moment l'escenari didacticotecnològic més adequat a cada realitat educativa.  
a. Creant una xarxa de centres de referència, amb vocació de permanència, que servisca d'escenari en què testar les innovacions que vagen sorgint relacionades amb les tecnologies, els materials educatius i els servicis.  
b. Estudiant l'adequació de la solució tecnològica implantada en cada centre en funció de les seues peculiaritats i característiques i de les dels seus docents i alumnes.  
2. Identificar els avantatges de l'ús quotidià de les TIC en el procés d'ensenyament i aprenentatge.   
a. Analitzant els canvis que puguen derivar-se en el rendiment, actitud, motivació i interés dels alumnes a partir de la implantació de les TIC a l'aula i de materials digitals associats.  
b. Estudiant l'impacte que suposa la comunicació i creació d'espais virtuals de trobada entre docents, alumnes, centres i família.  
3. Identificar les condicions mínimes necessàries per a una correcta implantació de les TIC a l'aula.   
a. Detectant les necessitats de formació en matèria de TIC dels docents implicats i la problemàtica associada a la impartició requerida.  
b. Analitzant els canvis que suposa la introducció de les TIC en la forma de treballar dels docents.  
c. Identificant tots els costos associats que suposa la implantació de les TIC a l'aula així com els del seu suport i manteniment.  
d. Explorant les necessitats de suport i manteniment tant in situ com remot.   
4. Oferir pautes que ajuden a definir les futures polítiques educatives als organismes a què competix esta labor d'acord amb els resultats que es vagen obtenint.  
a. Identificant les millors pràctiques en l'ús de les TIC a l'aula.  
b. Identificant els possibles problemes derivats de la implantació de la tecnologia a l'aula i del seu ús quotidià en els processos d'ensenyament i aprenentatge.   
c. Analitzant la necessitat de canvis en els distints nivells de concreció del currículum a partir de la incorporació de les TIC al sistema educatiu.   
5. Dinamitzar i impulsar el sector privat de continguts educatius en el nostre país.  
a. Disposant d'una anàlisi de l'oferta de material educatiu multimèdia existent al mercat i el seu grau d'adequació a les necessitats dels alumnes i docents.  
b. Identificant continguts i servicis de qualitat que haurien de posar-se a disposició de tota la comunitat educativa.  
c. Orientant el sector privat relacionat amb l'entorn educatiu quant a les demandes dels seus potencials clients i de quines podrien ser les pautes a seguir.  
3. Metodologia  
3.1 Determinació de la mostra  
El projecte pilot es realitzarà a partir microprojectes proposats per a un màxim de 75 centres participants dins del territori nacional. Per a la selecció dels centres participants se sol·licita a les distintes comunitats autònomes implicades en el programa Internet a l'Escola que seleccionen els centres participants d'acord amb els criteris prèviament definits. Es busca cobrir l'espectre general de centres educatius en relació amb variables com ara els nivells educatius que en el centre s'impartixen, la titularitat, l'entorn en què s'ubica i l'ús que els docents fan de les TIC.   
3.2 Models tecnològics  
Els objectius que es pretenen cobrir amb esta experiència pilot requerixen articular-la entorn d'una sèrie de models tecnològics que, si bé no són excloents, resulten prou delimitats per a identificar-los i caracteritzar-los fàcilment. Associat a la caracterització tecnològica, cada un dels models definits reforçarà de manera especial alguna de les pautes educatives identificades. Estes són: suport a les explicacions del professor, reforç en les presentacions realitzades pels alumnes, treball en equip, activitats de reforç i ampliació, personalització de l'ensenyament, accés a noves fonts d'informació i construcció del coneixement, investigació personal dels alumnes i foment de l'ús dels canals de comunicació síncrona i asíncrona.  
Al marge de les consideracions purament pedagògiques, es buscarà satisfer els següents requeriments d'índole general:  
. Solucions no discriminatòries que permeten oferir el mateix nivell de servici i qualitat de la solució independentment de la localització geogràfica, de l'entorn urbà o rural i de qualsevol altra variable.  
. Mobilitat. Llocs de treball fàcilment transportables (portàtils) que permeten utilitzar els recursos d'una manera molt més natural, flexible i per això eficient.  
. Solucions de xarxes locals que afavorisquen la flexibilitat, senzillesa d'instal·lació i baix cost de manteniment.  
. Utilització de programari obert.  
. Arquitectures de supervisió i gestió remota centralitzada.  
. Arquitectures basades en l'ús de terminals lleugers treballant de forma aïllada o contra servidors centralitzats. L'elecció d'estos equips està avalada pel seu baix TCO enfront de solucions convencionals.  
Per descomptat, estos models conviuran en determinades situacions amb els models tecnològics clàssics:  
. Ús d'ordinadors personals (terminals pesats).  
. Ús de xarxes cablejades als centres educatius.  
Seguint estes pautes, tres han sigut els models TIC identificats. Estos són: model aula, model grup i model individual.  
Model aula  
En este model la importància se centra en la informació i el maneig que fonamentalment en fa el professor. Es fonamenta en la possibilitat que el professor puga realitzar presentacions a través del seu ordinador, recolzant-se en una pantalla interactiva, la qual cosa suposaria tindre accés a tota la informació de la xarxa i a la interactivitat que oferixen els programaris a este efecte, amb el reforç que això suposa per a l'atenció dels alumnes.   
En una primera aproximació, la dotació de les aules d'acord amb este model estaria constituïda per un portàtil per al docent connectat a un projector i a una pissarra digital interactiva.  
Este equipament fa possible incidir en actuacions educatives com ara el disseny i desenvolupament per part del docent d'unitats didàctiques amb l'ús de les TIC, el suport a les seues explicacions en l'aula o la presentació per part dels alumnes a la resta de la classe de treballs realitzats.   
Model grup  
Este model basa les seues consideracions pedagògiques en el treball en xicotets grups (no sols entre companys, sinó, trencant les barreres geogràfiques, amb persones o institucions distants amb què, d'una altra manera, seria impossible posar-se en contacte), si bé la incorporació dels ordinadors a l'aula, com ja s'ha exposat, oferix multitud de possibilitats didàctiques.  
La dotació de les aules d'acord amb este model estaria constituïda per un portàtil per al docent connectat a un projector i a un nombre variable de portàtils per als alumnes, de manera que, almenys, hi haja un equip per cada 5 alumnes a l'aula. Tot això interconnectat en xarxa.  
Proposa emprar els terminals en treballs de grup, o en treballs individuals al voltant d'un racó multimèdia, en activitats de reforç o ampliació, en investigacions, etc.  
Model individual  
La idea fonamental que subjau en este model és que siga l'alumne el que manege i busque la informació i, amb l'ajuda del professor, construïsca el seu coneixement.  
Proposa la possibilitat que cada alumne treballe amb un terminal. Este model, al poder desplaçar-se d'una aula a una altra, permet, encara que no hi haja un ordinador per cada alumne del centre, variar la ràtio alumne/ordinador en funció de les necessitats i objectius didàctics concrets plantejats pels docents, podent treballar individualment, en parelles, grups, etc.  
Elements comuns  
Associat a qualsevol dels tres models, s'oferirà accés a Internet de banda ampla, es crearà una xarxa local, preferentment sense fil, i es dotarà el centre d'un servidor escolar. Entre les funcions bàsiques del servidor hi ha les següents: firewall, proxy, cache de continguts, ferramentes de filtrat de continguts, ferramentes de gestió TCP-IP (DHCP, DNS, etc), servidor web i de correu/web mail, servidor de fitxers, servidor d'impressió, gestió d'imatges i servicis LDAP.  
3.3 Material educatiu  
Sota el nom de material educatiu s'agrupen tots els elements de programari o continguts amb capacitat per a ser utilitzats amb fins didàctics a l'aula, i que es podran oferir als centres pilot.  
A l'hora de seleccionar el material educatiu que s'utilitzarà en els pilots es tindran en compte les següents característiques:  
. Encaixar en algun dels models tecnològics proposats  
. Adequar-se als projectes docents proposats pels centres  
. Ser de fàcil maneig, i en gran manera autoexplicatiu  
. Tindre continguts de qualitat contrastada  
. Aportar un valor afegit als plantejaments pedagògics tradicionals  
. Comptar, sempre que siga possible, amb una guia didàctica que incloga suggeriments i exemples d'utilització que proposen estratègies d'ús i indicacions per a la seua integració curricular, així com la formació i el suport necessari als docents que utilitzen els materials.  
Els materials educatius proposats pertanyeran a alguna de les categories següents:  
Continguts electrònics   
Es triaran continguts electrònics que suposen una aportació d'interés en el treball diari a l'aula. Poden estar en formats diversos (on-line, CD-ROM, etc.), estar dirigits a diversos destinataris (distints nivells d'alumnes, professors), tindre variats objectius educatius (curricular, suport, formatiu).   
Dins d'esta categoria s'inclou tota la informació a què es té accés navegant lliurement per la xarxa Internet.  
Ferramentes d'autor  
S'inclouran aplicacions que manejades per professors i alumnes fomenten la creació de continguts propis. Poden englobar-se ací tots aquells productes que faciliten la creació d'elements multimèdia, pàgines web, etc.  
Ferramentes de treball a l'aula  
En este grup s'inclouen ferramentes que fomenten el treball col·laboratiu i la interacció electrònica entre professor i alumnes. Entre elles es troben totes aquelles que permeten la comunicació entre els diferents agents implicats en el procés educatiu.  
Dins d'esta categoria s'engloben ferramentes que possibiliten la busca i consulta de la informació, així com les que fan possible el seu processament (paquets ofimàtics).  
Plataformes educatives  
Aplicacions de programari que suposen una ferramenta integral de suport a l'aula, o al centre en general, que puguen incloure ferramentes de creació de comunitats virtuals que faciliten la comunicació entre tots els membres que formen la comunitat educativa.  
Es considera que la relació de material anteriorment exposada cobrirà les demandes pedagògiques dels pilots.  
Les dites demandes queden reflectides en diverses formes de treball, definides per les iniciatives dels docents, els quals poden:  
. Utilitzar continguts multimèdia existents com a suport a les matèries curriculars.  
. Fer ús general d'Internet com a suport a les matèries curriculars.   
. Generar continguts propis per al seu treball a l'aula.  
. Ús de ferramentes de busca i comunicació  
Els casos anteriors no són excloents, és a dir, en un projecte educatiu poden conviure (i de fet en alguns casos resultarà inevitable) diverses formes de treball a l'aula. Així, un docent pot utilitzar Internet per a proposar treballs d'investigació als seus alumnes, i a més compartir els treballs en experiències col·laboratives a l'aula.   
I finalment cal assenyalar que resulta clau per a l'èxit del pilot associar les formes de treball amb els models tecnològics d'aula proposats per als pilots, ja que algunes d'estes fórmules només cobren sentit si queden associades a determinats models.  
Tots els materials educatius posats a disposició de l'experiència pilot procediran bé d'entitats privades que decidisquen donar els seus materials per a realitzar esta experiència, bé dels continguts públics posats a disposició pel Centre Nacional d'Informació i Comunicació Educativa (CNICE), dependent del MEC, o bé els que les distintes comunitats autònomes posen a disposició del pilot.  
3.4 Formació de docents  
Els centres i professors que participen en l'experiència pilot hauran de rebre una correcta formació tècnica i metodològica, així com assessorament permanent.   
S'impartirà formació tècnica a fi d'aconseguir la utilització correcta de l'equipament desplegat, i traure'n el màxim profit.  
Respecte a la formació metodològica i didàctica, les conselleries d'Educació de les CCAA participants en la iniciativa tindran un paper molt destacat a l'hora d'impartir i gestionar esta formació per als seus docents, per a la qual cosa comptaran amb el suport de les empreses participants en el pilot i de Red.es.  
3.5 Dinamització i seguiment  
A través d'un espai web que serà creat a propòsit d'esta experiència, portal del pilot, es fomentarà la comunicació entre els participants així com l'intercanvi d'experiències.  
Així mateix este portal facilitarà una primera aproximació de les activitats que, relacionades amb el pilot, es duguen a terme en els centres participants. Un seguiment més exhaustiu de la iniciativa serà possible gràcies a les visites que es realitzaran als centres i a través de les quals es demanarà dels professors i estudiants la informació necessària per a l'avaluació de la mostra del pilot per mitjà de diverses tècniques tant quantitatives com qualitatives (entrevistes en profunditat, qüestionaris, tècniques d'observació directes, etc.).  
4. Planificació  
4.1 Fase preliminar   
En esta fase s'inclou la realització d'un pla d'acció, la invitació a les CCAA a participar en l'experiència, la firma dels corresponents acords, la identificació dels centres participants, la presentació del programa als claustres i la descripció de les línies generals del projecte educatiu i de la solució tecnològica a implantar en cada un dels centres participants.  
És també en esta primera fase en què es firmen els possibles acords de col·laboració amb el sector privat i en què es fan les licitacions pertinents que possibiliten les adquisicions dels materials i servicis requerits.  
4.2 Fase de disseny  
En esta etapa es realitzarà una descripció detallada del projecte educatiu en cada centre, així com el disseny detallat de la solució per a donar suport al projecte. Este disseny contindrà una descripció HW/SO, el disseny de xarxa (LAN/WAN), l'elecció de continguts educatius i l'estructura de suport i manteniment.  
Serà en esta fase quan es configure el pla de formació per als docents participants i es definisca el portal del pilot que permeta el seguiment de la iniciativa i la comunicació dels participants.  
4.3 Fase d'implantació  
En la fase d'implantació s'impartirà als docents la formació tècnica i metodològica necessària detectada, es crearà el portal associat del pilot i es procedirà a la instal·lació del maquinari, programari i material educatiu acordat, realitzant les proves pertinents i donant acceptació definitiva a la solució implementada.  
4.4 Fase de suport, manteniment i atenció d'usuaris  
La fase de suport i manteniment pròpiament dita començarà a tindre lloc immediatament després de la instal·lació de la infraestructura en cada centre.  
La qualitat del suport i manteniment és un dels factors clau per a l'èxit de qualsevol programa d'introducció de noves tecnologies en l'entorn educatiu. Per això, es considera crítica la prestació de tals servicis basant-se en un acord de nivell de servici exigent que minimitze els temps d'indisponibilitat de les ferramentes TIC. Amb això, a més, es potenciarà la confiança del docent en els nous mitjans i, per consegüent, el seu ús.  
Per a prestar els servicis de suport d'una manera eficaç, és convenient tractar de realitzar el màxim d'intervencions de manera remota aprofitant, en la mesura que es puga, l'estructura de suport ja posada en marxa per Red.es o, si és el cas, per les CCAA. La dita estructura inclou un Centre d'Atenció a Usuaris (CAU) per a la resolució d'incidències de nivell 1 i un Centre d'Operació i Manteniment (COM) o equivalent per a la prestació, per una banda, del suport de nivell 2 i, per l'altra, d'una sèrie de servicis avançats, com l'actualització remota de programari, la configuració d'equipament de xarxa i la recopilació de dades d'ús de terminals i aplicacions per a la generació d'estadístiques i informes, entre altres.  
D'altra banda, s'és conscient de la necessitat de dotar els recursos materials posats a disposició de la comunitat educativa de la necessària flexibilitat perquè els docents puguen emprar eixos mitjans amb la creativitat i llibertat pròpies de la seua professió.  
Basant-se en tot això, el disseny de les solucions tecnològiques (connectivitat, maquinari i aplicacions) es realitzarà tenint en compte el necessari compromís entre flexibilitat i capacitat de suport remot, segons les necessitats inherents a cada escenari d'utilització dels mitjans materials.  
Així mateix, en les tasques de seguiment i avaluació s'inclouran controls periòdics per a avaluar el nivell de servici rebut pels usuaris.  
4.5 Fase de seguiment i avaluació  
Al llarg de tot el projecte es duran a terme accions de seguiment i d'avaluació que possibiliten tant controlar les possibles desviacions del pla d'acció definit, com examinar el curs de la investigació. Amb estos fins s'empraran distints sistemes de recollida de dades, tant directes com indirectes. Els resultats que es vagen obtenint seran distribuïts públicament a través d'informes periòdics i d'un informe final de conclusions que facilitarà la definició de polítiques educatives futures.